กระทรวงพาณิชย์ ประเมินสถานการณ์รัสเซีย-ยูเครน เบื้องต้นยังไม่กระทบการนำเข้าและส่งออกของไทย
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า ได้มีการประชุมร่วมกับผู้บริหารกระทรวงพาณิชย์ เพื่อประเมินสถานการณ์ความขัดแย้งระหว่างรัสเซียกับยูเครน พร้อมติดตามมาตรการคว่ำบาตรทางเศรษฐกิจของ 6 ประเทศ ว่าจะมีผลกระทบต่อการนำเข้า-ส่งออกของไทยอย่างไร รวมทั้งประเมินสถานการณ์ราคาน้ำมันในตลาดโลก ซึ่งอาจมีผลกระทบต่อค่าขนส่งสินค้า อัตราเงินเฟ้อและราคาสินค้าในประเทศ โดยได้เชิญทูตพาณิชย์จากมอสโกเข้าร่วมประชุมด้วย จากการประเมินเบื้องต้น พบว่าขณะนี้ยังไม่มีผลกระทบ ต่อการนำเข้าและส่งออกของไทย แต่ที่น่าเป็นห่วงคือเรื่องราคาน้ำมัน เพราะจะมีผลต่อต้นทุนการขนส่งและต้นทุนการผลิตสินค้า รวมทั้งราคาสินค้าต่อไปในอนาคต ขณะเดียวกันยังมีสินค้าบางอย่างที่ประเทศไทยมีศักยภาพ และสามารถเข้าไปทดแทนตลาดโลกที่เป็นตลาดเดิมของรัสเซียหรือยูเครนได้ ในกรณีเกิดความขัดแย้งที่ยืดเยื้อ เช่น ผลิตภัณฑ์ยาง ที่ประเทศไทยมีศักยภาพ สามารถทดแทนตลาดยางของสหรัฐอเมริกา ซึ่งเป็นตลาดเดิมของรัสเซียได้และสินค้าประมง ที่สามารถทดแทนตลาดในอังกฤษ แทนที่รัสเซียได้ในช่วงที่เกิดการคว่ำบาตรทางเศรษฐกิจอย่างไรก็ตาม ได้สั่งการให้หน่วยงานที่เกี่ยวข้อง ในกระทรวงพาณิชย์หารือร่วมกับภาคเอกชน รวมทั้งติดตามประเมินสถานการณ์ร่วมกันอย่างใกล้ชิด หากพบปัญหาให้เร่งแก้ไขในทันที